จงเสนอไอเดีย เปรียบเทียบข้อดีและข้อจำกัดระหว่าง ประกัน VS กองทุนรวม
ประกันชีวิต
เหมาะสำหรับท่านที่ต้องการสร้างหลักประกันให้กับครอบครัว หรือเพื่อเป็นเงินสะสมระยะยาว เงินบำนาญ เพื่อใช้ในยามเกษียณ รวมถึงการมีสวัสดิการเพื่อคุ้มครองด้านค่ารักษาพยาบาลกรณีเจ็บป่วย ทั้งนี้ ต้องคำนึงถึงความสามารถในการเบี้ยประกันที่เหมาะสม ไม่ควรเกิน 15% – 25%ของรายได้ต่อปี ประกันชีวิตสามารถซื้อได้ไม่จำกัด จะใช้สิทธิลดหย่อนภาษีหรือไม่ก็ได้

ข้อดี – ไม่จำกัดการซื้อสูงสุด ไม่ต้องกังวลเรื่องซื้อเกินสิทธิ ได้รับผลประโยชน์ทั้งด้านความคุ้มครองและยังสามารถนำเบี้ยประกันชีวิตและประกันสุขภาพไปใช้สิทธิลดหย่อนภาษีได้

ผลตอบแทนตามกรมธรรม์จะได้รับจำนวนที่แน่นอน (ยกเว้นแบบประกันควบคู่การลงทุน) ส่วนต่างของผลประโยชน์ เงินคืนระหว่างสัญญา ได้รับยกเว้นภาษี
กรณีฉุกเฉิน หากกรมธรรม์มีมูลค่า (จำนวนเงินกู้ขึ้นอยู่กับแบบประกันและระยะสัญญา) สามารถกู้เงินตามสิทธิกรมธรรม์ได้
กรณีค้างชำระเบี้ย มีระยะเวลาผ่อนผัน 30 วัน และหากค้างเบี้ยเกินกำหนดสามารถกู้อัตโนมัติชำระเบี้ยได้ (กรณีกรมธรรม์มีมูลค่าเพียงพอสำหรับชำระเบี้ย)
กรณีเสียชีวิต ไม่มีค่าใช้จ่ายในการดำเนินการ บริษัทประกันจ่ายเป็นเช็คเงินสินไหมมรณกรรมให้แก่ผู้รับผลประโยชน์ตามที่ผู้เอาประกันระบุในกรมธรรม์ ไม่ต้องร้องศาล ขอตั้งผู้จัดการมรดก และได้รับเงินตามทุนประกัน ซึ่งจะได้มากกว่าเบี้ยที่ชำระไว้
ข้อจำกัด – ผลตอบแทนของประกันชีวิตแบบสะสมทรัพย์จะได้น้อยกว่ากองทุนรวม (ยกเว้นแบบประกันชีวิตควบคู่การลงทุน) ที่ผลตอบแทนขึ้นอยู่กับกองทุนที่เลือกลงทุน

กรณียกเลิกสัญญาก่อนครบกำหนดหรือเวนคืนกรมธรรม์จะได้รับเงินคืนน้อยกว่าเบี้ยประกันที่ชำระไป ทั้งนี้ ขึ้นอยู่กับแบบประกันและระยะสัญญา และหากนำเบี้ยประกันมาลดหย่อนภาษี ต้องคืนภาษีย้อนหลังที่เคยได้รับการยกเว้นและต้องชำระดอกเบี้ยปรับให้กับกรมสรรพากร
ประกันชีวิตเป็นผลิตภัณฑ์ที่มีเงื่อนไขด้านประวัติสุขภาพ อายุ อาชีพ  ความเสี่ยง ที่เข้ามาประกอบการพิจารณารับประกัน หากไม่อยู่ในเกณฑ์ที่บริษัทประกันรับประกันได้ก็ไม่สามารซื้อประกันชีวิตหรือประกันสุขภาพได้
กองทุนรวม (SSF RMF)
เหมาะสำหรับท่านที่มีฐานภาษี 15% -35% ที่ต้องการใช้สิทธิลดหย่อนภาษีด้วยการลงทุน สำหรับเป็นเงินลงทุนระยะยาวหรือเงินเกษียณ ทั้งนี้ หากฐานภาษีอยู่ที่ 5% – 10% ควรพิจารณาถึงกระแสเงินสดสภาพคล่องและ ภาษีที่ต้องชำระว่า ควรซื้อกองทุน SSF RMF หรือไม่ เนื่องจากเป็นการลงทุนในระยะยาว และมีเงื่อนไขการซื้อ-ขายและการถือครอง หากไม่ต้องการใช้สิทธิลดหย่อนภาษี แนะนำซื้อกองทุนทั่วไปจะเหมาะสมกว่า เนื่องจากไม่มีข้อจำกัดเรื่องเงื่อนไขการซื้อขาย การถือครองเหมือนกองทุน SSF RMF

ข้อดี – เป็นการสร้างวินัยในการลงทุนสำหรับเป้าหมายการลงทุนระยะยาว

มีโอกาสสร้างผลตอบแทนจากการลงทุนที่หลากหลาย เลือกลงทุนได้ตามความเสี่ยงที่ยอมรับได้ และยังสามารถสับเปลี่ยนกองทุนได้ระหว่างทาง
กำไรส่วนต่างในการขายกองทุนได้รับยกเว้นภาษี
สามารถลงทุนได้ง่าย สะดวกรวดเร็ว ซึ่งปัจจุบัน ธนาคาร บล. บลน. ส่วนใหญ่มีบริการผ่านช่องทางออนไลน์ ไม่ว่าจะเป็นการซื้อขาย เปิดบัญชีผ่านทางแอปพลิเคชัน ซึ่งการซื้อกองทุนรวมไม่มีเงื่อนไขด้านประวัติสุขภาพ อาชีพ อายุเหมือนการซื้อประกันชีวิต ประกันสุขภาพ
ข้อจำกัด – จำกัดการซื้อไม่เกินเงื่อนไขที่กำหนด หากซื้อเกินสิทธิ์ ผลประโยชน์จากกำไรส่วนต่างต้องเสียภาษี รวมถึงการขายกองทุนก่อนครบกำหนด หรือผิดเงื่อนไขต้องคืนภาษีย้อนหลังที่เคยได้รับการยกเว้นและต้องชำระดอกเบี้ยปรับให้กับกรมสรรพากร

ผลตอบแทนของกองทุนขึ้นอยู่กับกองทุนที่เราเลือกและความสามารถในการลงทุนของผู้จัดการลงทุน
ต้องคอยติดตามผลการดำเนินงาน ผลตอบแทน สถานการณ์ การปรับการลงทุนให้เหมาะสมตามช่วงเวลา เนื่องจากเป็นการลงทุนระยะยาว
กรณีเสียชีวิต มีค่าใช้จ่ายในการดำเนินการ ต้องร้องศาลขอตั้งผู้จัดการมรดก เพื่อทายาทโดยธรรมขอรับเงินจากกองทุน
ตลาดการเงิน & ผลิตภัณฑ์และบริการทางการเงิน,ความรู้ทางการเงิน